Agbe Gbɔmɔ yɛ Fɔmɔ Gbiyeli Okpɔlɔŋmɛɛ ko Shishi | Yesu Wala Shihilɛ\nHERODE HÃ AFO YOHANE BAPTISILƆ LƐ YITSO\nYesu bɔfoi lɛ miishiɛ yɛ Galilea, shi yɛ nakai beiaŋ lɛ, Yohane, mɔ ni jie Yesu shi etsɔɔ lɛ bɛ heyeli ni tamɔ nakai. Aaafee afii enyɔ eho, shi Yohane Baptisilɔ lɛ yɛ tsuŋwoo mli lolo.\nNo mli lɛ, Yohane ewie faŋŋ akɛ, ejaaa akɛ Maŋtsɛ Herode Antipa baaŋɔ enyɛmi nuu Filipo ŋa Herodia akɛ eŋa. Herode shwie e-klɛŋklɛŋ ŋa lɛ ni ekɛ Herodia bote gbãla mli. Mose Mla lɛ, ní Herode kɛɔ akɛ eyeɔ nɔ lɛ, eŋmɛɛɛ gbãla ni tamɔ nɛkɛ gbɛ, ni eji gbalafitemɔ hu. Akɛni Yohane kune loo ejaje Herode hewɔ lɛ, Herode hã awo lɛ tsuŋ, ekolɛ Herodia ni wo eyiŋ ni efee nakai.\nHerode leee nɔ kwraa ni ebaafee Yohane, ejaakɛ mɛi lɛ ‘buɔ lɛ gbalɔ.’ (Mateo 14:5) Shi Herodia lɛ, ele nɔ tuuntu ni etaoɔ ni afee Yohane. Herodia “bɛ lɛ ewo emli,” ni anɔkwa, be fɛɛ be lɛ eetao ni agbe lɛ. (Marko 6:19) Naagbee lɛ, hegbɛ lɛ ba.\nBe ni eshwɛ fioo ni abaaye afi 32 Ŋ.B. Hehoo lɛ, Herode ŋmɛ okpɔlɔ wulu ko kɛhã efɔmɔ gbiyeli. Herode abladei kɛ tatsɛmɛi lɛ, kɛ agbɛnɛ hu Galilea hiɛnaanɔbii lɛ fɛɛ ba okpɔlɔŋmɛɛ lɛ shishi. Be ni okpɔlɔŋmɛɛ lɛ yaa nɔ lɛ, Herodia biyoo fioo ni ekɛ etsutsu wu Filipo fɔ, ni atsɛɔ lɛ Salome lɛ, ba ebajo etsɔɔ gbɔi lɛ. Hii lɛ nya ejoo lɛ he waa.\nAkɛni Herode banuma lɛ joo lɛ sa ehiɛ waa hewɔ lɛ, ekɛɛ lɛ akɛ: “Bi mi nɔ fɛɛ nɔ ni otaoɔ, ni mahã bo.” Ekã kitã po akɛ: “Nɔ fɛɛ nɔ ni obaabi mi lɛ, mahã bo, kɛ́ mimaŋtsɛyeli lɛ fã tete.” Dani Salome baawie nɔ ko lɛ, eje kpo ni eyabi enyɛ akɛ: “Mɛni mibi?”​—Marko 6:22-24.\nHegbɛ ni Herodia etao aahu lɛ nɛ! Ehã hetoo oya nɔŋŋ akɛ: “Yohane Baptisilɔ lɛ yitso.” Amrɔ lɛ, Salome ku esɛɛ etee Herode ŋɔɔ eyakɛɛ lɛ akɛ: “Miisumɔ ni oŋɔ Yohane Baptisilɔ lɛ yitso ofɔ̃ kã mli ohã mi bianɛ nɔŋŋ.”​—Marko 6:24, 25.\nEnɛ gba Herode naa waa, shi egbɔi lɛ nu kitã ni ekã Salome lɛ. Esa akɛ etsu he nii, kɛ́ no baabi ni egbe mɔ ko ni efeko efɔŋ ko po, kɛjeee nakai lɛ, ehiɛ baashwie shi. No hewɔ lɛ, Herode tsu bulɔ ko kɛtee tsuŋwoohe lɛ kɛ famɔi ni yɔɔ gbeyei. Etsɛɛɛ ni bulɔ lɛ ku esɛɛ eba kɛ Yohane yitso ni kã kã mli. Ekɛhã Salome, ni lɛ hu ekɛyahã enyɛ.\nBe ni Yohane kaselɔi lɛ nu nɔ ni eba lɛ, amɛba amɛbawó egbonyo lɛ ni amɛyafu. No sɛɛ lɛ, amɛyabɔ Yesu amaniɛ.\nSɛɛ mli be ni Herode nu akɛ Yesu miitsa mɛi ni eefãmɔ daimonioi lɛ, gbeyei mɔ lɛ. Eleee kɛji nuu ni feɔ nibii nɛɛ, ni ji Yesu lɛ, nɔŋŋ ji Yohane Baptisilɔ lɛ ni amrɔ nɛɛ ‘atee lɛ shi kɛjɛ gbohii ateŋ’ lɛ. (Luka 9:7) No hewɔ lɛ, Herode Antipa miishwe waa ní ena Yesu. Ekã shi faŋŋ akɛ, jeee Yesu shiɛmɔ lɛ toi etaoɔ ebo. Moŋ lɛ, Herode miitao ena Yesu koni ekwɛ akɛ bɔ ni esusuɔ lɛ, nakai ni loo jeee nakai.\nMɛni hewɔ awo Yohane Baptisilɔ lɛ tsuŋ lɛ?\nTe Herodia fee tɛŋŋ ehã agbe Yohane agbɛnɛ?\nBe ni agbe Yohane sɛɛ lɛ, mɛni hewɔ Herode Antipa taoɔ ena Yesu lɛ?\nKɛmaje Mɔ Ko Kɛmaje Mɔ Ko Agbe Gbɔmɔ yɛ Fɔmɔ Gbiyeli Okpɔlɔŋmɛɛ ko Shishi\njy yitso 51 bf. 126-127